FMN, situata politike do të ndikojë në ekonominë e Kosovës
Zyrtarë të Fondit Monetar Ndërkombëtarë thanë se vazhdimi i situatës aktuale politike apo përkeqësimi i saj do të ndikojë në ekonominë e Kosovës.
Zyrtarë të Fondit Monetar Ndërkombëtarë thanë se situata politike në Kosovë mund të ndikojë në ekonominë e saj. Shefi i këtij fondi për Kosovën, Ruud Vermeulen, tha të hënën se ekonomia e Kosovës gjatë këtij viti pritet të rritet për 3.8 për qind, por kjo sipas tij është e pamjaftueshme për nevojat e Kosovës. Zoti Vermeulen tha se kriza politike nëpër të cilën po kalon Kosova do të ndikojë në uljen e konsumit, uljen e të hyrave dhe uljen e investimeve, “Ne jemi të shqetësuar se kjo mund të dëmtojë përsëri besimin e investitorëve dhe besimin e konsumatorëve siç ka ndodhur në vitin 2014 me ngërçin politik dhe si i tillë do të ketë ndikim në rritjen e besimit të mbledhjes së të hyrave”, tha zoti Vermeulen, duke vënë theksin ndërkaq tek situata në parlamentin e Kosovës. “Përveç kësaj shqetësim i madh mbetet edhe pengimi i punës normale të parlamentit dhe kjo do të vonojë miratimin e ligjeve të rëndësishme, përfshirë ligjin e rëndësishëm për programin e Fondit Monetar Ndërkombëtar me Kosovën. Kështu që është një shqetësim vazhdimi i situatës së tanishme apo përkeqësimi i saj. Fondi Monetar Ndërkombëtar do të duhej të rishikojë rritjen e konomike për këtë vit që pritet të jetë 3.8 për qind”, tha zoti Vermeulen. Kosova ka hyrë në muajin e pestë të përballjes më një krizë të thellë politike për shkak të mospajtimeve rreth marrëveshjes së arritur në bisedimet me Serbinë për krijimin e asociacionit të komunave me shumicë serbe dhe asaj për shënimin e kufirit me Malin e Zi. Aktualisht, nuk duket ndonjë shenjë pajtimi për tejkalimin e situatës. Qeveria e Kosovës i ka bërë thirrje opozitës që të ulet në tryezën e dialogut politik. Por, partitë opozitare kërkojnë rrëzimin e qeverisë dhe mbajtjen e zgjedhjeve të parakohshme, ndërsa në ditën e shpalljes së pavarësisë së Kosovës më 17 shkurt kanë paralajmëruar protestën e radhës për të kërkuar dorëheqjen e qeverisë.